MM Stoica a anunțat câte bilete are FCSB pentru derby-ul cu Rapid
Meciul dintre Rapid și FCSB se va disputa pe Arena Națională, sâmbătă, de la ora 20:00.
Chiar dacă, inițial, derby-ul a fost programat în Giulești, Dan Șucu a mutat meciul pe cel mai mare stadion al țării, ca urmare a cererii uriașe pentru bilete.
MM Stoica: "Ne-au fost repartizate 5.400 de bilete"
Cei de la Rapid au anunțat că FCSB-ul va primi o peluză întreagă pentru fani, dar Mihai Stoica, managerul general al vicecampioanei, spune că realitatea ar fi cu totul alta.
Oficialul de la FCSB spune că fanii echipei lui Gigi Becali vor avea la dispoziție 5.400 de bilete pentru meciul cu Rapid de sâmbătă.
"Peluza de pe Arena Națională are 12.815 locuri. Nouă ne-au fost repartizate 5.400, adică TOATĂ peluza. Sau… 42%", a scris MM Stoica, pe rețelele de socializare.
Din informațiile PRO TV și Sport.ro, până miercuri s-au vândut 28.000 de bilete pentru derby, cifră la care se adaugă și cei peste 5.000 de abonați, 4.000 de copii, dar și biletele alocate fanilor FCSB-ului.
FCSB - Rapid, record de asistență
FCSB are 64 de puncte înainte de meciul cu Rapid și se poate lăuda cu cel mai bun atac din campionat (53 de goluri marcate, la egalitate cu CFR Cluj), dar și cu cea mai bună apărare, cu doar 24 de goluri încasate în 29 de partide.
În tur, Rapid a câștigat cu 2-1 pe Arena Națională în fața echipei lui Elias Charalambous. La acea partidă au asistat 40.563 de spectatori, un record pentru actualul sezon din Superliga României.
Urmăriți SPORT.RO și pe Google News